《送文周翰出守陕郊》
宋代·范祖禹

维师谢公衮，稷契仰高躅。
公子卷庭闱，西郊作侯牧。
飘繇丹穴凤，灿烂文昌宿。
雅望冠朝端，妙年分陕服。
彩衣照洛水，红旆驱崤谷。
荆山连太华，翠气堆群玉。
长河从天来，回斡卷坤轴。
东奔触砥柱，北向摧平陆。
壮哉山河固，屏翰神明隩。
秦人亦劳止，生气日已蹙。
兵戈困疮痍，赋敛苦敲朴。
使君得召父，庶可饱饘粥。
耕桑遍南亩，礼义兴比屋。
门前长安道，日夕击征毂。
念昔西徂东，经过厌结束。
尔来卧岩谷，十载归天禄。
犹如闭樊笼，恨未随鸿鹄。
隐几思故山，侧身望乔木。
何时拂尘衣，假道西走蜀。
驻马问甘棠，歌谣听淳俗。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。